Klaskit en ho eñvor ho kentañ kammedoù a-dreuz, e n'eus forzh peseurt danvez e vije. Daoust ha ne oa ket eno egin un dazont gwelloc'h, ur youl da genderc'hel gant muioc'h a startijenn c'hoazh ? Setu ar pezh ez eo « Premier faux pas/ Kentañ kammed a-dreuz » Bas les Pattes ! Leun a energiezh, a sioù, a jourdoul, a entremar, a lañsoù bresk pe  wirion. Bev eo ar sonerezh-mañ eveldomp... « Son » Bas les Pattes ! a zeu diwar an daouad gitar boud - toumperezh, diazez solut a zeu kerzennoù ar binviji dre c'hwezhañ hag an akordeoñs da gemer harp warnañ. Binviji muioc'h etnik, eus ar bouzouki betek ar fleüt pan, a zeu da ledanaat liesseurted an aergelc'hioù da glevet. Evit pezh a sell ouzh distroelloù hor sonerezh, eus ar zouk d'an disko en ur dremen dre ar gnawa hag ar sonerezh hengounel a vro-Bolivia, gall a reont lakaat an dañsoù hengounel da vont  war-raok diouzh c'hoant pep hini. Graet int ivez evit kinnig d'an dud ne zañsont ket ur sonerezh orin hag a vounto anezho war hent an deskiñ... pe a bermeto dezho d'en em leuskel da vont hepmuiken ! Ne c'helle ar bladenn gentañ-mañ bezañ enrollet nemet e "live", o vezañ m'eo eus energiezh ar sonadegoù hag ar balioù e tennomp hon alan. Evel an dañserien emeomp atav war-glask ur poent kempouezh boutin, betek na vezañ nemet ur c'horf, na vezañ ken nemet ur boud o fiñval, a-benn ma pado ha ma pado c'hoazh an hirañ  posubl ar stad a levenez-se, war-zu an treant. Er stad-se e c'heller strebotiñ marteze, kouezhañ avat ne c'heller ken...